Հինդ Կաբավաթ

**Հինդ Աբուդ Կաբավաթ** (, , ), սիրիական ծագմամբ կանադացի քաղաքական գործիչ, հետազոտող, միջազգային խորհրդական և ակտիվիստ, 2025 թվականից Սիրիայի անցումային կառավարության աշխատանքի և սոցիալական հարցերի նախարար։

Կաբավաթը նախկինում աշխատել է Ջորջ Մեյսոն համալսարանի Համաշխարհային կրոնների, դիվանագիտության և հակամարտությունների լուծման կենտրոնում՝ որպես Միջկրոնական խաղաղության կառուցման տնօրեն և Սիրիայի բանակցային հանձնաժողովի Ժնևի գրասենյակի ղեկավարի տեղակալ։

Ասադի վարչակարգի տապալումից հետո՝ 2025 թվականի փետրվարին, Սիրիայի անցումային կառավարության կողմից նշանակվել է որպես Սիրիայի ազգային երկխոսության համաժողովի նախապատրաստական կոմիտեի անդամ։

## Գործունեություն
Հինդ Կաբավաթը ծնվել է Հնդկաստանում 1974 թվականին․ հետագայում տեղափոխվել է Սիրիա։ Տնտեսագիտության բակալավրի աստիճան է ստացել Դամասկոսի համալսարանից և իրավագիտության աստիճան՝ Բեյրութի արաբական համալսարանից։

Կաբավաթը միջազգային հարաբերությունների մագիստրոսի կոչումը ստացել է Թաֆթսի իրավունքի և դիվանագիտության համալսարանի Ֆլեթչերի դպրոցից։ Արժանացել է վկայականների կոնֆլիկտների լուծման և ռազմավարության առաջնորդության ոլորտում Տորոնտոյի համալսարանից և բանակցությունների ոլորտում Հարվարդի համալսարանից։

Քաղաքացիական պատերազմի ժամանակ սիրիական ընդդիմության անդամ Կաբավաթը եղել է Սիրիայի բանակցային հանձնաժողովի Ժնևյան գրասենյակի ղեկավարի տեղակալը, որը գլխավորում էր ԱՄԷ-ում Սիրիայի նախկին դեսպան Աբդուլ Լատիֆ Դաբաղը։

Սիրիական բանակցային հանձնաժողովը նախկինում կոչվում էր Բարձրագույն բանակցությունների կոմիտե (High Negotiations Committee): Այդտեղ պաշտոնավարման տարիներին նա մասնակցել է 2017 թվականի Ժնևում Սիրիայի հարցով ընթացող խաղաղ բանակցությունների բոլոր ութ փուլերին։ 

Կաբավաթը զբաղեցրել է նաև Ջորջ Մեյսոն համալսարանի Համաշխարհային կրոնների, դիվանագիտության և հակամարտությունների լուծման կենտրոնում Միջկրոնական խաղաղության կառուցման տնօրենի պաշտոնը։ 
Որպես իր պաշտոնից բխող պարտականությունների բաղկացուցիչ մաս՝ նա ղեկավարել է CRDC-ի Սիրիայի ծրագիրը, որը ներառել է ամենամյա արտասահմանյան սեմինարներ, որոնցում նա ծառայել է որպես օժանդակ պրոֆեսոր ասպիրանտների և բակալավրիատի ուսանողների համար՝ իրազեկելով վերջիններիս հակամարտությունների կարգավորման և քաղաքացիական հասարակության զարգացման մասին։ Այս ծրագրի շրջանակում նա նաև ղեկավարել է քաղաքացիական հասարակության և միջկրոնական համագործակցության դասընթացներ տարբեր տարիքի սիրիացիների համար, ովքեր ունեն տեղահանվածի կամ փախստականի կարգավիճակ։

Կաբավաթը ***«Tastakel»*** կանանց կենտրոնի հիմնադիր անդամ է, որի գործունեությունը նվիրված է բռնության կանխարգելմանը և երկխոսության հաստատմանը Սիրիայում՝ շարունակվող հակամարտությունը լուծելու նպատակով։ Այս գործունեությունը ներառում է Սիրիայում կանանց բազմաթիվ կենտրոնների գործարկում, որոնք տրամադրում են կրթական և խորհրդատվական ծառայություններ, ինչպես նաև սիրիացի կանանց համար սեմինարների անցկացում քաղաքական ներգրավվածության, մասնակցայնության և խաղաղության հաստատման վերաբերյալ, ինչպես Սիրիայում, այնպես էլ հարևան երկրներում։

Մինչև 2015 թվականը Կաբավատը եղել է Միացյալ Նահանգների Խաղաղության ինստիտուտի ծրագրի ավագ մասնագետ։ Նախկինում աշխատել է նաև Համաշխարհային բանկում՝ որպես խորհրդատվական խորհրդի անդամ և խորհրդատու։ 

Կաբավաթին հաճախ կարելի է իր հոդվածներով նկատել նաև Huffington Post ամերիկյան առցանց հրատարակչության էջերում։

1989-2014 թվականներին աշխատել է Տորոնտոյի տարբեր իրավաբանական ընկերություններում՝ որպես միջազգային փաստաբան։

Ասադի վարչակարգի տապալումից հետո՝ 2025 թվականի փետրվարին, Սիրիայի անցումային կառավարության կողմից նշանակվել է Սիրիայի ազգային երկխոսության համաժողովի նախապատրաստական կոմիտեի անդամ։ 

2025 թվականի մարտի 29-ին նշանակվել է աշխատանքի և սոցիալական հարցերի նախարար՝ դառնալով անցումային կառավարության առաջին կին և միակ քրիստոնյա պաշտոնյան։

## Մրցանակներ
2007 թվականին «**Tanenbaum**» միջկրոնական փոխըմբռնման կենտրոնի կողմից Կաբավաթը ճանաչվել է «գործող խաղաղարար»։
2009 թվականին արժանացել է *Հանրային դիվանագիտության մրցանակին* Ջորջ Մեյսոնի համալսարանի համաշխարհային կրոնների, դիվանագիտության և հակամարտությունների լուծման կենտրոնի կողմից։

## Ծանոթագրություններ


Կատեգորիա:1974 ծնունդներ
Կատեգորիա:Դամասկոսի համալսարանի շրջանավարտներ